Lewis Howes

A győztesek gondolkodása

Szabadítsd fel elméd erejét
hogy még ma elkezdhesd élni
a legjobb életed

A fordítás az alábbi kiadás alapján készült:

Lewis Howes / The Greatness Mindset

Hay House Inc., USA, 2023

Fordította

Szilágyi Eszter

Szerkesztette

Barsi Nikoletta

Copyright © Lewis Howes, 2023

Hungarian translation © Szilágyi Eszter, 2023

Hungarian edition © GLB Könyvkiadó Kft., 2023

Cover design © GLB Könyvkiadó Kft., 2023

Original cover design: Chris Allen

Original interior design: Karim J Garcia

Original interior illustrations: Randy Smith

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette EYELAB.DESIGN

Elektronikus változat
Békyné Kiss Adrien

EPUB ISBN 9789636300845

MOBI ISBN 9789636300852

Fiatalabb énemnek ajánlom ezt a könyvet, mert volt elég bátorsága ahhoz, hogy átkísérjen a fájdalmon. Mostani énemnek, mert szembenézett a szégyenemmel, és megtanulta, hogyan gyógyuljon meg. És jövőbeli énemnek, mert a kiválóság felé vezető út csak most kezdődött el.

TARTALOM

1. fejezet: A kiválóság kergetése

2. fejezet: A kiválóság egyik változata

1. LÉPÉS: A KIVÁLÓSÁG ELLENSÉGE

3. fejezet: A jelentőségteljes küldetés hiánya

2. LÉPÉS: A KIVÁLÓSÁG AKADÁLYAI

4. fejezet: 1. számú félelem: félelem a kudarctól

5. fejezet: 2. számú félelem: félelem a sikertől

6. fejezet: 3. számú félelem: félelem az ítélettől

7. fejezet: Az álomgyilkos: önmagunkban való kételkedés

8. fejezet: A félelem átalakításának eszköztára

3. LÉPÉS: A KIVÁLÓSÁG GONDOLKODÁSMÓDJA

9. fejezet: Múltad meggyógyítása

10. fejezet: Identitásod megtalálása

11. fejezet: A mozgásban lévő gondolkodás körforgása

4. LÉPÉS: A KIVÁLÓSÁG JÁTÉKTERVE

12. fejezet: Tegyél fel bátor kérdéseket

13. fejezet: Adj engedélyt magadnak

14. fejezet: Fogadd el a kihívást

15. fejezet: Fogalmazd meg kiválóságcéljaidat

16. fejezet: Vegyél igénybe segítséget

17. fejezet: Végezd a dolgodat

18. fejezet: Ünnepelj: Elég vagy!

Köszönetnyilvánítás

A szerzőről

1. fejezet

A KIVÁLÓSÁG KERGETÉSE

Huszonhárom éves voltam, és a nővérem kanapéján feküdtem az ohiói Columbusban, teljesen leégve. Ez volt az életem. Minden volt, csak nem kiváló.

Addig a sport határozta meg az életemet. A tízpróbán elnyertem az All-American címet,{1} az igazi szenvedélyem azonban az amerikai futball volt, amiben szintén All-American voltam. Világrekorder voltam abban, hogy én jutottam előre a legtöbb yardot – minden divízióban és minden szinten. Sikerült megvalósítanom az álmomat, hogy profi futballista legyek az Arena Football Ligában, mert arra vágytam, hogy bejussak az NFL-be. De aztán egy meccs kellős közepén eltört a csuklóm. Hogy mit mondtak az orvosok? Műteni kell. Eltörték a csípőcsontomat, hogy kivegyenek belőle egy darabot, és odaillesszék a csuklómhoz. Hat hónapig gipszben voltam, és még egy évig gyógyultam.

2007 szeptemberében még csak egy hónapja hordtam a gipszet, amikor azon kaptam magam, hogy eltűnődöm, képes leszek-e valaha pályára állni. Csak hogy még rosszabb legyen a helyzet, az apám balesetet szenvedett az ezt megelőző évben, amikor elutazott a világ másik végébe, Új-Zélandra. Súlyos agysérülést szenvedett. Miután hónapokig kómában feküdt, végre visszanyerte az eszméletét, de nyilvánvaló volt, hogy hosszú ideig tart, mire felépül. Miután visszatért az Egyesült Államokba, minden héten meglátogattam, de alig emlékezett azokra, akik a baleset előtt olyan sokat jelentettek neki, és semmi jelét nem mutatta a javulásnak.

Éjszakánként félelmetes kérdések kísértettek: Mi lesz, ha nem gyógyul meg a csuklóm? Mi lesz, ha soha többé nem focizhatok? Mi lesz, ha véget ér az álmom? Ki leszek akkor? Mi lesz, ha soha többé nem emlékszik rám az apám? Mi lesz, ha nem tudok mit kezdeni magammal? Mi lesz, ha többé senki sem fog szeretni? Mi lesz, ha megpróbálom, de elbukom? És ami még rosszabb, mi lesz, ha nem felelek meg a saját elvárásaimnak?

Ezekben a napokban úgy éreztem, semmi másra nem vagyok képes, csak hogy ide-oda kapcsolgassak a tévé távirányítójával az ismétlések és a reklámok között. Úgy éreztem, hogy a kiválóságom nemcsak hogy kicsúszott a kezeim közül, de olyan gyorsan el is sprintelt, ahogy csak tudott. Nem tudtam, mit gondoljak, hogyan érezzem magam, vagy hogyan dolgozzam fel az érzelmeimet. Ráadásul még a főiskolát sem fejeztem be. Anyagilag, fizikailag, érzelmileg és spirituálisan is össze voltam törve… Azon gondolkodtam, hogyan tovább, és nagyon magányosnak éreztem magam.

De tudtam, hogy nem erről a történetről fog szólni az életem.

De tudtam, hogy nem erről a történetről fog szólni az életem. Tudtam, hogy sokkal több rejlik benne, és hogy a kiválóságnak ott kell lennie bennem, azt azonban még nem tudtam, hol kezdjem. Mélyen legbelül azonban tudtam, hogy végül ki fogom találni.

A GONDOLKODÁSMÓD SZÁMÍT

Talán a te életedben is voltak olyan pillanatok, amikor ráébredtél arra a szörnyű igazságra, hogy kifutsz az időből, miközben csak megpróbálsz túlélni, és abban reménykedsz, egy nap majd történik veled valami varázslatos, ami mindent megváltoztat. Lehet, hogy egy nagy álmot is dédelgettél magadban, ami álom maradt. Egy álmot, hogy egy nap megteszel majd valamit, ez a nap azonban végül soha nem jött el.

Miközben ezeket a szavakat írom, a covid–19-járvány rengeteg embert hagy bénult, stresszes és depressziós állapotban maga után. Természetesen nincs szükség világjárványra ahhoz, hogy stresszesek legyünk, hiszen mindig ott lehet bennünk a „ki tudja, mi lesz” érzés. Valami mindig lesz. Zajlik az élet. Talán veled is történtek váratlan dolgok az elmúlt néhány évben. Talán elküldtek az állásodból, elváltál, összetörték a szívedet, elveszítetted egy szerettedet, vagy egy műtét véget vetett a karrierednek. És mindez megdöbbentett, lebénított, és elbizonytalanított azt illetően, mi lesz ezután.

Úgy érzed, hiányzik valami, és valami többre vagy hivatott.

Vagy talán már rég el is felejtetted az álmaidat. Túl elfoglalt voltál ahhoz, hogy megtegyél bizonyos dolgokat, kergesd az álmaidat, és közben még jól is nézz ki. Esetleg már belevágtál valamilyen mellékmunkába vagy egy sikeres, álmaidat megvalósító vállalkozásba, de belül azt érzed, mindez nem elég. Hiába jók az elért eredményeid, úgy érzed, hiányzik valami, és valami többre vagy hivatott.

Ez jó, de nem kiváló!

Az emberek szenvedésének egyik oka, hogy identitásukat az általuk elért eredményekhez kötik. Lehet, hogy te is. Én egyértelműen ezt tettem. Van a golfban egy régi mondás, miszerint csak annyira lehetsz jó, amilyen jó a következő ütésed. Ez a gondolkodásmód azonban azt eredményezi, hogy soha nem leszel elégedett, mintha soha nem tennél semmit, mintha soha nem lennél elég.

Az egyik legnehezebb dolog megszabadulni a „jó, de nem kiváló” élettől. Nagyon gyakran hallom ezt azoktól, akik olyan munkát végeznek, amivel sok pénzt keresnek, és kívülről nézve tökéletes karriert futottak be, sőt gyerekeik és családjuk is van. Ennek ellenére ott van bennük egy mélyen rejlő fájdalom vagy beteljesületlenség. Valami többre vágynak. Ismerősen hangzik?

Ne érts félre, semmi baj nincs azzal, ha „jó” életet élsz. Semmi kétségem nincs afelől, hogy emberek milliói cserélnének veled életet. A kérdés azonban az: ez az az élet, amire vágysz? Ez az a történet, amit el szeretnél mesélni jövőbeli énednek?

Ez az az élet, amire vágysz?

Ezek azok a tudatos kérdések, amiket a csúcsteljesítményt elérő emberek fel szoktak tenni maguknak, és ha te is ilyen vagy, semmiképp sem akarlak kihagyni ebből a beszélgetésből. Talán valóban követed és el is éred az álmaidat, és mind a vállalkozásodban, mind a sportban, mind a művészetekben és a politikában vagy a jótékonykodásban – tulajdonképpen az élet valamennyi területén – törekszel a kiválóságra. Rengeteg erőfeszítést tettél azért, hogy tökéletes legyen a gondolkodásmódod, de tisztában vagy azzal, hogy ezt igazából soha senki nem érheti el. Vágysz egy kis pluszra, és mindig keresed a lehetőségeket, hogy kihasználd az elméd erejét. Értem én.

Ha úgy érzed, megrekedtél a semmilyenben, vagy megtörtél, és épphogy túléled az életet, vagy olyan életet élsz, amit az emberek többsége jó életnek nevezne, de belül mégsem vagy elégedett, esetleg egyszerűen csak tovább akarsz lépni a következő szintre, és ezért mindent megteszel, eljutottál a megfelelő helyre.

A kiválóság gondolkodásmódja felfedi előtted elméd erejét, mert megmutatja, hogyan találj rá saját jelentőségteljes küldetésedre. Segít legyőznöd a félelmeidet és az önmagadban való kételkedést, illetve végül elérni azokat a célokat és álmokat, amiket oly sokáig elérhetetlennek éreztél.

Átírhatod múltad történetét, hogy előrerepítsd magad egy fényesebb jövőbe, és ne válj eggyé azzal a történettel, ami folyton ismétlődik az elmédben, és csak visszatart. Na de hogyan látsz hozzá jövőd történetének megírásához? Ki akarsz lenni? Hová akarsz eljutni? Tudod már egyáltalán? És vajon hogyan gyűjtheted össze a bátorságod félelmeid és kétségeid legyőzéséhez, hogy kifejlessz egy tervet, amivel megvalósíthatod az álmaidat, méghozzá nagyobb tisztánlátással azt illetően, ki vagy és kivé akarsz válni?

Átírhatod múltad történetét, hogy előrerepítsd magad egy fényesebb jövőbe.

Bármi legyen is az álmod, vagy ha már el is felejtetted, mi volt, felteszem neked ezt a két egyszerű kérdést:

Boldog lennél vagy elégedett, ha az álmaid veled együtt halnának meg? Ha nem, mit akarsz tenni ez ellen?

ERŐTELJES, TÖKÉLETLEN TETTEK

A történetem szerencsére nem ért véget a nővérem kanapéján. És a nővérem világossá is tette, hogy nem vele fogom leélni a hátralévő életemet. Sőt, valójában azzal tette nekem a legnagyobb szívességet, hogy közölte, vagy beleadok a lakbérbe, vagy keresnem kell egy másik helyet. Tehát miután egy-két hónapig dagonyáztam az önsajnálatban, felkeltem a kanapéról, és elkezdtem előre botorkálni.

Az első lépésem az volt, hogy felhívtam a mentoromat, régi középiskolám igazgatóját, Stewart Jenkinst, akire felnéztem, és feltettem neki a kérdést: Mit tegyek? Azt mondta, hallotta, hogy az emberek egy digitális start-up felületen, valami LinkedInen találnak munkát. Ekkor hallottam erről először, de arra jutottam, ha ő jó ötletnek tartja, megnézem. Mindent beleadtam, a megszállottja lettem, és mindent megtanultam róla, amit csak lehet.

Aztán karácsonykor ajándékot kaptam a bátyámtól. A családunkban az volt a szokás, hogy kihúztuk egymás nevét, és ez alapján vettünk egymásnak ajándékot. A bátyám engem húzott. Egy könyvet kaptam tőle. Még csak be sem csomagolta. Úgy adta át, hogy még mindig a boltban kapott zacskóban volt. Timothy Ferriss 4 órás munkahét című könyve volt. A könyv alcíme – Szabadulj meg a 9-től 5-ig tartó robottól, élj ott, ahová a szíved húz, és élvezd az életed! – egyértelműen felkeltette az érdeklődésemet. Pár nap alatt fel is faltam, kicsit ügyetlenül tartva, és egyetlen gipszmentes kezemmel lapozgatva. A könyv feltárta előttem a lehetőségek világát, mert olyan témákat mutatott meg, mint az internetes vállalkozás, az online marketing és az új dolgok elindítása. Még mélyebbre merültem mindebben, és az összes csúcsvezető blogját elolvastam, illetve mindenkit bejelöltem a LinkedInen, akit csak tudtam, hogy kapcsolatokat építsek.

Két dolog segített igazán ebben az időben. Az egyik az volt, hogy salsaleckéket vettem (erről majd később mesélek). A másik az, hogy elhatároztam, fejlesztem magamban a közönség előtti beszéd készségét. Az ettől való félelmem egész életemben visszatartott, ezért úgy éreztem, le kell győznöm. Találkoztam egy fickóval, aki profi előadó volt, és elmondtam neki, hogy meg akarom tanulni tőle, hogy csinálja, amit csinál, én ugyanis soha életemben nem mernék mások előtt beszélni. Meghívott egy csésze kávéra (igen, még egy csésze kávét sem engedhettem meg magamnak!), és elmondta, mit tanácsol: „Csatlakoznod kell a Toastmastershez, és egy éven keresztül minden héten beszédet kell tartanod.” Nos, gondoltam magamban, ez a fickó biztosan tudja, mit csinál, ezért benne vagyok!

Egy columbusi Toastmasters eseményen egy fickó fantasztikus beszédet tartott. Az esemény után elvonultam a terem egyik sarkába. Miközben tömtem magamba a rágcsálnivalókat, a maradékot pedig egy szalvétába csomagoltam, egy férfi szólalt meg a hátam mögött: „Mit csinálsz?”

Megdermedtem, majd megfordultam, hogy megnézzem, ki tette fel a kérdést. Az az előadó volt, aki az iménti elképesztő beszédet tartotta! Majdnem megfulladtam, miközben megpróbáltam lenyelni a falatot, és közben úgy csináltam, mintha az lenne a világ legtermészetesebb dolga, hogy ingyen kaját tömök az üres zsebeimbe, mindezt egy kézzel.

„Nos, én csak… nincs sok pénzem, ezért viszek egy kicsit haza is.” Ha bekúszhattam volna az asztal alá, megtettem volna, de nem voltam biztos abban, hogy száznyolcvan centis magasságommal el tudtam volna rejtőzni a terítő alá anélkül, hogy észrevett volna. Nem beszélve arról, hogy így összenyomtam volna a zsebeimbe gyömöszölt ételt.

„Hadd hívjalak meg ebédre” – mondta, és elindult az ajtó felé, mintha minden beszéde után éhes, zsebeikbe ételt gyömöszölő embereket hívott volna meg.

Frank Aginnek hívták. Egy networkingcéget működtetett, és mentorálni kezdte az előadói képességeimet. Ahogy egyre szorosabb lett a kapcsolatunk, meséltem neki arról, mi mindent tanultam meg a LinkedInről, és segítettem neki a profilja frissítésében. Adott nekem egy százdolláros csekket, és elmondta, hogy a profilfrissítés fel fogja lendíteni a vállalkozását. Teljesen megdöbbentem. Azt mondod, hogy emberek fizetnének ezért? A bátorítására egyre több embernek segítettem, és bizony, fizettek is érte. Igazi pénzzel!

De nem hagyta, hogy itt megálljak. Nemsokára egy másik kihívással állt elém: „Írnod kellene egy könyvet a LinkedInről.” Hogy mi? Fogalmam sem volt arról, hogyan kell megírni egy könyvet. Még csak huszonnégy éves voltam. Ugyan ki hallgatna rám? Nem beszélve arról, hogy a középiskolában majdnem megbuktam angolból.

Meg sem rezzent. „Segítek megírni.” Már írt néhány könyvet, ezért úgy döntöttünk, hogy ír bele egy részt az offline kapcsolatépítésről, és pedig arról írok, hogyan használjuk a LinkedInt online kapcsolatépítésre. Nem lett belőle Pulitzer-díjas könyv, de megcsináltuk, és értéket kínált az embereknek. Mielőtt észbe kaptam volna, író lettem, pénzt kerestem, és előrébb léptem.

Aztán elmentem egy Twitter-találkozóra, és arra gondoltam, hogy ezt talán a LinkedInnel is megcsinálhatnám. Amennyire tudtam, eddig még senki sem szervezett LinkedIn kapcsolatteremtő eseményt. Az ezt követő évben húsz LinkedIn kapcsolatépítő eseményt szerveztem az egész országban a kapcsolataimat használva. Emiatt egyre több tanácsot adtam, majd végül megtartottam az első online tanfolyamot is, ami bevezetett az online és digitális üzleti világba. És azóta vissza sem néztem.

Most ugorjunk előre tizennégy évet. Nemcsak hogy visszatértem a sport világába, de kilenc éven át az amerikai férfi kézilabda-válogatott tagja lettem olimpiai versenyzői szinten. Közben felépítettem egy folyamatosan fejlődő vállalkozást, aminek éves bevétele hét számjegyű volt. Podcastem, a The School of Greatness több millió podcast között folyamatosan a lista élén áll, a világ legsikeresebb embereit szólaltatja meg, több mint ezerkétszáz adást élt már meg, és félmilliárd letöltést ért el. Ráadásul az én műsorom az első számú személyiségfejlesztő műsor a YouTube-on, és több könyvet is írtam, melyek egy része New York Times bestseller lett. Olyan műsorokban szerepeltem, mint az Ellen, a Today és a Good Morning America, és több mint nyolcmillió követőm van a közösségi médiában.

Mindez lehetővé tette, hogy hatást gyakoroljak a világra, mert a tagja lettem számos nonprofit tanácsadó szervezetnek, és olyan ügyek szolgálatába álltam, amikért elköteleződtem az elmúlt évtizedben. Sikerült kibővítenem személyes kapcsolati hálómat, hogy több millió dolláros adományt gyűjtsek a Pencils of Promise, illetve a Charity: Water and Operation Underground Railroad számára, ami gyerekeket ment ki a szexrabszolgaságból.

Nagyon sok mindent értem el ezen az utazáson, és közvetlenül a világ legnagyobb elméitől tanulhattam; azoktól az emberektől, akik annak szentelték az életüket, hogy kiválóságra tegyenek szert az általuk szeretett területen. De tudtam, hogy egyszer írnom kell egy könyvet arról, hogyan találtam meg az értelmet, hogyan győztem le a félelmeimet és hogyan készítettem tervet egy értelmes és beteljesítő élethez mindannak segítségével, amit nap mint nap érzek magamban.

AZ ELŐRE VEZETŐ ÚT

Közös utazásunk során többet is megosztok veled arról, hogyan fejlődtem az elmúlt években. A kiválóság az, amit egész felnőtt életemben tanulmányoztam és alkalmazni próbáltam. Életem különböző időszakaiban fizikai, érzelmi és mentális kihívásokat is legyőztem az élet három nagy területén: az egészség, a kapcsolatok, valamint a vállalkozások és anyagiak területén. És nem volt könnyű. Minden szinten szembe kellett néznem félelmekkel és bizonytalanságokkal, de sokat a világ legnagyszerűbb elméinek segítségével sikerült legyőznöm. Ezeknek a nagy elméknek a meginterjúvolása alatt (miközben tanultam tőlük) sikerült belelátnom a tudásukba, hogy megértsem, hogyan győzték le a félelmüket, a kihívásaikat és a traumáikat, hogy elképesztő dolgokat érjenek el.

Lehet, hogy most azon gondolkodsz, mit értek kiválóság alatt.

Attól kezdve, hogy megtettem azt a kezdeti erőteljes, tökéletlen lépést, kifejlesztettem a kiválóság definícióját:

A kiválóság azt jelenti, hogy felfedezed egyedi adottságaidat és tehetségeidet, hogy rátalálj saját jelentőségteljes küldetésedre, és maximálisan pozitív benyomást tegyél a körülötted lévő emberekre.

A lényeg, hogy kitaláld, ki vagy, és hogyan járulhatsz hozzá hitelesen és egyedi módon ahhoz, hogy jobbá tedd a körülötted lévő embereket, illetve jobbá tedd a világot.

Nem bonyolult. A lényeg, hogy kitaláld, ki vagy, és hogyan járulhatsz hozzá hitelesen és egyedi módon ahhoz, hogy jobbá tedd a körülötted lévő embereket, illetve jobbá tedd a világot. Egyszerűen hangzik. De akkor mi tart vissza minket attól, hogy megvalósítsuk mindezt?

Az egyik legfontosabb oka annak, hogy az emberek nem törekednek a kiválóságra, az az, hogy gyorsan átadják magukat a kiválóság ellenségének: a jelentőségteljes küldetés egyértelmű hiányának.

Ha nem igazán tudod, mit akarsz csinálni, tényleg nem könnyű megtenni. Az első lépés tehát az, hogy megfogalmazod a célodat. Viktor Frankl holokauszt-túlélő és Az élet értelméről című könyv szerzője úgy fogalmazott, hogy „Az első dolog, ami értelmet ad az életnek, egy olyan feladat, ami figyelmet követel tőled.”1 Ennek hiányában céltalanul bolyongsz. Felvértezlek azokkal a gyakorlati útmutatásokkal, amikkel tisztázhatod a küldetésedet.

Irány vagy cél hiányában űr keletkezik a lelkedben, egy űr, amit a félelmek, a szomorúság és a mentális egészségügyi problémák igyekeznek kitölteni. Ezért olyan kulcsfontosságú a második lépés: meg fogom mutatni neked, hogyan győzheted le a kiválóság leggyakoribb akadályait. Végigmegyek veled az összes gyengítő félelmen: a kudarctól és a sikertől való félelmen, az attól való félelmen, mit gondolnak rólad mások, és végül az attól való félelmen, mit gondolsz te saját magadról. Az az igazság, hogy ha nem dolgozzuk fel őket, ezek a félelmek mind ugyanoda vezetnek: az önmagunkban való kételkedéshez és ahhoz a meggyőződéshez, hogy nem vagyunk elegendők. Ezeket a félelmeket csak egyféle módon lehet legyőzni és átalakítani: úgy, hogy szembenézünk velük. Ezekben a fejezetekben megmutatom neked hogyan, és egy gyakorlatban is alkalmazható félelemátalakítási eszköztárat is adok neked.

A harmadik lépésnél tulajdonképpen megtanulod, hogyan fejleszd ki a kiválóság gondolkodásmódját. Ennek a gondolkodásmódnak a szívében az a megrendíthetetlen hit áll, hogy „Elég vagyok!”. Ez nem azt jelenti, hogy megérkeztél, elérted a tökéletességet, vagy hogy minden jót megtettél, amit megtehettél a világban. Azt jelenti, hogy még mindig folyamatban van a munka, és te tovább haladsz előre, próbálkozol, kudarcot vallasz, tanulsz és fejlődsz, és közben másoknak is segítesz ebben.

A kiválóság gondolkodásmódja akkor kezd formát ölteni, amikor elkezded meggyógyítani a múltadban gyökeredző fájdalmat és traumát. Amíg ezt nem teszed meg, gyakran leszel kiszolgáltatva a fájdalomnak anélkül, hogy megértenéd, hogyan és miért. Felfedezzük annak a pszichológiáját és agyi folyamatait, hogy miként alakítja a múlt jelenlegi reakcióinkat, és hogyan dönthetünk úgy, hogy nem belső kritikusunkra, hanem belső coachunkra hallgatunk.

Csak akkor kezdhetsz foglalkozni a kiválóság gondolkodásmódjának négy kulcselemével – amit úgy nevezek, hogy a mozgásban lévő gondolkodás körforgása –, ha belevágsz a múlt meggyógyításának utazásába.

1. Identitás: A saját kalandodnak te vagy a hőse, hősök azonban csak azokból lesznek, akik szembenéznek a kihívásokkal, és legyőzik őket.

2. Gondolatok: Gondolataid formálják a valóságodat, különösen a fejedben zajló folyamatos belső monológ. Közelebbről is meg fogjuk nézni az agykutatásnak azokat a legfrissebb eredményeit, melyek segíthetnek megérteni, mi zajlik a fejünkben.

3. Érzelmek: Az érzéseid szorosan kapcsolódnak a gondolataidhoz és a testedhez. Az agykutatás és a pszichológia legújabb eredményei ebben az esetben is fontos tanulságokkal szolgálnak. Paul Conti Trauma – a láthatatlan járvány című könyve arra figyelmeztet, hogy időt kell szánnunk múltbéli fájdalmaink meggyógyítására, „a trauma ugyanis megváltoztatja az érzelmeinket. A megváltozott érzelmek pedig meghatározzák a döntéseinket.”2

4. Viselkedés: Tetteid keltik életre belső gondolkodásmódodat, miközben megéled ezeket a fizikai univerzumban. Megvizsgáljuk, milyen szerepet játszanak a szokások és rutinok a kiválóság gondolkodásmódjának táplálásában.

Végül a 4. lépésnél szükséged lesz a kiválóság játékszabályára. A következő hét lépés egy jól bevált terv, ami a saját tapasztalataimból és azoknak a szakértőknek a tudásából ered, akiktől volt szerencsém tanulni:

1. Tegyél fel bátor kérdéseket. Ha bátor kérdéseket mersz feltenni magadnak, lehetségessé teszed a lehetetlent.

2. Adj magadnak engedélyt. Ha kinyílt az ajtó, engedélyt kell adnod magadnak arra, hogy minden egyes nap felkelj, és kisétálj rajta.

3. Fogadd el a kihívást. Ha félelem nélkül akarsz élni, szembe kell nézned velük, amíg el nem tűnnek. Megmutatom, hogyan használd a harminc-, hatvan vagy kilencvennapos kihívást, hogy ez lehetővé váljon.

4. Fogalmazd meg saját kiválóságcéljaidat. Megosztom veled saját, jól bevált folyamatomat a célok meghatározásához és eléréséhez, ami nem nyomasztani, hanem bátorítani fog téged.

5. Fogadj el támogatást. Egyedül nem juthatsz el oda. Szükséged lesz belső segítségre szokások és rutinok formájában, és külső támogatásra barátoktól, coachoktól és másoktól, hogy ne térj le az útról.

6. Végezd el a dolgokat. Itt az ideje a cselekvésnek. Megosztom veled azokat a titkokat, amikkel ténylegesen elvégezhetsz dolgokat, és értelmes tevékenységeket folytathatsz, hogy továbbléphess, bármi történjen is.

7. Ünnepelj! A valóságban minden annak az elfogadásán múlik, hogy elég és hiteles önmagad vagy függetlenül attól, milyen eredményt értél el.

TÉNYLEG EZT AKAROD?

A következő oldalakon azoktól a szakértőktől merítek, akik az elmúlt évtizedben a tanítóim voltak, de a saját felismeréseimet is megosztom veled. Az összes válasz nincs a birtokomban. Egyikünknek sincs. Együtt azonban elérhetünk valami többet, valami nagyszerűbbet, és remélhetőleg magát a kiválóságot is.

Nem azt mondom, hogy én már megérkeztem. Egyáltalán nem. Az utazásom tovább folytatódik. De… Elég vagyok. Megtanultam szeretni és elfogadni önmagam, és minden egyes nap tanulok és fejlődöm. Beláttam, hogy létezik út ahhoz a helyhez, ahol megélhetem jelentőségteljes küldetésemet, mély beteljesülést érezhetek, és értelmet adhatok az életemnek.

A kiválóság kergetése magában hordozza, hogy az út során néha meg fogsz botlani, és elesel. Hajlandó vagy bevállalni ennek a kockázatát? Egyszer a múltban neked is meg kellett tanulnod járni. Elestél, méghozzá sokszor. De folyamatosan felálltál, és újra próbálkoztál. Újra, újra és újra. Amíg sikerült. Ma már eszedbe sem jut. Most is erre a hozzáállásra lesz szükséged. Hozzá kell szoknod a próbálkozáshoz, a kudarchoz és a tanuláshoz, tudván azt, hogy csak a kudarcok vezetnek el a sikerhez.

Ez azt jelenti, hogy ki kell kapcsolnod a kritikusokat és azoknak a véleményét, akik inkább a lelátón ülnek, mint hogy a pályára mennének (beleértve a fejedben lévő leghangosabb kritikust is). Egy dolgot megtanultam ezen az utazáson: bármi történjen, kritika mindig lesz. Ez az ára annak, hogy éljük az életünket. Nem hagyhatod, hogy ez döntse el, milyen lesz a történeted.

Rá kell találnod azokra a szakértőkre, és meg kell hallgatnod őket, akik segíthetnek abban, hogy túlláss a félelmeiden, és arra fordítsd a tekintetedet, mi minden lehetséges az életedben. Olyan képzett szakemberek vagy terapeuták támogatását veheted igénybe, akik segíthetnek meggyógyítani a múltadat, és ettől előrébb léphetsz. Nem azt állítom, hogy pontosan tudom, milyen támogatásra van szükséged, de azt tudom, hogy John C. Maxwell vezető szakértőnek igaza van: „Az egy túl kicsi szám ahhoz, hogy elérd a kiválóságot.”3

Ez azt jelenti, hogy mindent bele kell adnod, és bátran kell cselekedned, majd a végén el kell engedned az eredményeket. Nem biztos, hogy az eredmények olyanok lesznek, amikre számítottál. Lehet, hogy jobbak lesznek. Vagy mások. És ez is rendben van. Ha tovább dolgozol jelentőségteljes küldetéseden, azok a dolgok és eredmények, amikre egy nap majd büszke leszel, maguktól fognak megtörténni és eljönni.

Készen állsz arra, hogy felfedezd egyedi adottságaidat és tehetségeidet, és mindent beleadj, hogy kibontakoztasd ezeket?

A kérdésem hozzád tehát a következő – és legyél zsigeri szinten őszinte magaddal, mert senki más véleménye nem számít: készen állsz arra, hogy felfedezd egyedi adottságaidat és tehetségeidet, és mindent beleadj, hogy kibontakoztasd ezeket, és közben a lehető legtöbbet hozd ki magadból, hogy hatást gyakorolj a körülötted lévő emberekre?

Ha igen, hozzáférhetsz jelentőségteljes küldetésedhez, és úgy alakíthatod az élettörténetedet, hogy ne te hajszold a kiválóságot, hanem a kiválóság hajszoljon téged.

{1} Amatőr sportolóknak járó díj – A ford.